เรื่องมันเริ่มจากรุ่นพี่ที่ทำงานคุยกันว่า ที่โรงแรมนี้มี "ซี่โครงหมูอ่อนย่างทาบาร์บีคิวซอส" สูตรคลาสสิค รสชาติเด็ดมาตั้งแต่ดั้งเดิม ได้ยินแล้วรู้สึกว่าพลาดไม่ได้ อะไรที่มันดูออริจินอลนี่ต้องขอลองซะหน่อย เรียกได้ว่าแพ้ของเก่าที่ดูเก๋าทุกชนิด :) 

ว่าแล้วก็เลยบุกไปที่ ห้องอาหารโรงแรมฟลอริดา ตรงสถานีรถไฟฟ้าพญาไท ร้านอาหารอยู่ชั้นบริเวณชั้นล่างสุดของโรงแรม (ห้องอาหารที่นี่เปิดบริการมาตั้งแต่ปีพ.ศ. 2511 แก่กว่าอายุเราซะอีก แฮ่มๆ) 

มาคนเดียวโดดเดี่ยวจะสั่งเยอะก็กลัวไม่หมด งั้นคงต้องสั่งเมนูหลักที่เป็นซิกเนอเจอร์ของที่นี่ เพราะใครๆ ยืนยันกันนักหนาว่ามันอร่อย จานฮิตนี้ก็คือ ซี่โครงหมูอ่อนย่างทาบาร์บีคิวซอส (235 บาท) ที่เสิร์พมากับขนมปังห้องอาหารฟลอริดา
(47 บาท) ขอบอกว่าเมนูนี้เชลล์ชวนชิมนะ !  ของเค้าคลาสสิคจริง

เมนูซี่โครงหมูอ่อนย่างทาบาร์บีคิวซอสนี้เสิร์พมาสวยๆ บนเขียงไม้ มีสลัดผักและมันอบเคียงคู่มาด้วย จานนี้มีเสน่ห์ตรงที่เคี้ยวทุกคำมันช่างกรุบกรับ สนุกปากสุด ๆ อันนี้ต้องยกความดีความชอบให้ไปตั้งแต่การคัดสรรวัตถุดิบ เพราะซี่โครงหมูอ่อนแต่ละชิ้นเหมือนถูกเลือกมาเพื่อสร้างสรรค์ให้เป็นเมนูนี้โดยเฉพาะ ตรงส่วนกระดูกอ่อนทุกคำเคี้ยวได้พอดี ไม่เจอกระดูกที่แข็งจนต้องเขี่ยออก นอกจากนี้ในเท็กซ์เจอร์ของกระดูกแต่ละคำยังชุ่มฉ่ำไปด้วยน้ำซุปที่คงอยู่ในนั้น บวกกับรสชาติของซอสบาร์บีคิวเข้มข้นที่พอทานคู่กับขนมปังทาเนยแล้วมันก็ช่างพอดิบพอดี กลมกล่อม  แต่นะ...บรรยายไปก็เท่านั้น แนะนำให้ไปลองทานเองดีกว่า 

อยากจะสั่งอะไรอีกสักอย่างก็คิดไม่ออก งั้นขอเป็นเมนูโปรดส่วนตัวนั่นก็คือ ซุปข้นเห็ด (100 บาท) ซุปเข้มข้นกำลังดีแต่ส่วนตัวแอบคิดว่ารสชาติจืดไปนิด ก็เลยเติมเกลือไปพอสมควรเลยล่ะ (อันนี้แล้วแต่ความชอบ) นอกจากนี้คิดว่าเห็ดชิ้นโตไปหน่อย เพราะตัวเองชอบเห็ดสไลด์บางมากกว่า แต่รวมๆ ก็นับว่าโอเคแหละ

นอกจากซี่โครงหมูอ่อนที่ใครๆ ก็พากันมากิน ที่นี่ยังมีเมนูแนะนำอื่นๆ เช่น ไส้กรอกหมูหรือเนื้อลูกวัวสไตล์เยอรมัน , ทีโบนสเต็ก, สเต็กปลาย่างหรือทอด, เดอะ ออลันโด โกเบ, โกยซีหมี่ไก่ และ ข้าวผัดอเมริกัน และดูจากเมนูที่นี่ก็ยังมีชุดอาหารเช้า ชุดอาหารกลางวัน ไปจนถึงชุดข้าวต้มกลางคืน และเมนูอาหารไทยจานเดียวง่ายๆ ให้เลือกทานด้วย 

นับว่าเป็นห้องอาหารนานาชาติที่มีอาหารหลากหลาย และอยู่ในทำเลที่เดินทางสะดวกดี ถึงบรรยากาศจะค่อนข้างเงียบเหงา แต่ที่นี่ก็มีเซอร์วิสดี เพราะยังไงก็ขึ้นชื่อว่าเป็นโรงแรม ถึงจะไม่หรูหรา 
ที่สำคัญราคาก็ไม่แพงจนเกินไปด้วย แต่ราคาตามเมนูยังไม่รวม VAT นะ 
